
KURZUSLEÍRÁS


A kurzus arra a kérdésre keresi a választ, milyen alapelvek szerint kell viszonyulnunk természeti környezetünkhöz. Vajon csak kiegészítenünk kell, vagy alapjaiban át kell alakítanunk aktuális etikai elméletünket, esetleg korábbi alapvető meggyőződésekhez kell visszatérnünk annak érdekében, hogy az emberi cselekvésnek a technika által sokszorosára fokozódott hatékonysága és megnövekedett időbeli, térbeli hatósugara, valamint a túlnépesedés által felvetett erkölcsi kérdésekre választ adhassunk?

Oktató: Hankovszky Tamás (hankovszky@btk.ppke.hu)
Időpont: csütörtök 12.30 – 14.00
Hely: 1006

Munkamódszer
A szeminárium a hallgatók otthoni és órai aktivitására épülő oktatási forma. Az órák a résztvevők tanári irányítással folyó beszélgetésével telnek, így a foglalkozások látogatása, a csapatmunka és a hétről-hétre való készülés elengedhetetlen. A foglalkozásra a kijelölt szöveget mindenki kinyomtatott formában hozza magával! Telefonon, tableten hozott szöveg nem megfelelő.

Követelmények
A hallgatók a félév végén aláírást és gyakorlati jegyet kaphatnak. A foglalkozásokon való aktív részvétel mindegyiknek feltétele. A gyakorlati jegyet a minidolgozat és az otthoni készülésre épülő órai munka határozzák meg. Ha ezek közül bármelyik elégtelen, a félév végi jegy is elégtelen.
Hiányzás A szemináriumokon a részvétel kötelező. A maximális hiányzási lehetőség 4x45 perc. Ennél több hiányzás esetén a kurzusra nem jár aláírás (így jegy sem). „Igazolt” és „igazolatlan” hiányzás között nincs különbség. 
Minidolgozat A harmadik héttől kezdve minden héten minidolgozatot kell írni. A minidolgozatra vonatkozó általános követelményeket itt találja. E követelmények ezen a kurzuson a következővel egészülnek ki. A dolgozat végén egy legalább 500, legfeljebb 1000 karakteres Kritikai szempontjaim című rész fogalmazzon meg lehetséges ellenvetéseket (mutasson rá egyoldalúságokra, hiányzó megfontolásokra, implauzibilis premisszákra stb.) a dolgozat témáját adó írással szemben. Az egész dolgozatnak így 3300-4000 karakteresnek kell lennie. 

A tervezett menetrend és a kötelező olvasmányok
Az időbeosztás és az olvasnivalók a félév folyamán változhatnak. Ezért az órákra való készülést ajánlott mindig a kurzus honlapjának felkeresésével kezdeni. (A szaktars.hu anyagai az egyetem vagy bizonyos könyvtárak (pl. FSZEK) hálózatából elérhetők és letölthetők.)

